Source: http://ugyeszseg.hu/eredmenyes-vademeles-jovahagyta-a-birosag-az-ugyeszseg-es-a-vadlottak-kozotti-egyezseget/
Timestamp: 2019-01-21 07:05:03
Document Index: 31956796

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Eredményes vádemelés – jóváhagyta a bíróság az ügyészség és a vádlottak közötti egyezséget | Ügyészség
Eredményes vádemelés – jóváhagyta a bíróság az ügyészség és a vádlottak közötti egyezséget
2018. október 17., 9:25 by dr. FAZEKAS Géza
A Tatabányai Járási és Nyomozó Ügyészség kábítószer-kereskedelem bűntette miatt indult ügyben benyújtott vádirata alapján eljárva, a bíróság jóváhagyta az ügyészség és a vádlottak között kötött egyezséget, amelynek alapján – a vádemelést követő két hónapon belül, tárgyalás nélkül – hozott ítélet a kihirdetése napján jogerőssé vált.
Az elsőrendű vádlott a 2017. december 08-át megelőző félévben Budapesten marihuanát szerzett meg, amelyből maga is fogyasztott, valamint további hét fogyasztónak – részben ellenérték fejében, részben közös fogyasztás során – átadott. A másodrendű vádlott Ausztriában, Bécsben vásárolt marihuanát, amelyet Magyarországra behozott, és azt 2017. december 08-án Kecskéden az elsőrendű vádlottnak értékesítette.
Az ügyészség és az elkövetők a nyomozás során egyezséget kötöttek. Ennek alapján a vádlottak bűnösségüket elismerték, a vádhatóság és az elkövetők a büntetés nemében és mértékében megállapodtak.
A Tatabányai Járásbíróság a 2018. október 16-án tartott előkészítő ülésen az ügyészség indítványának helyt adott, ennek alapján az ügyészség és a vádlottak közötti egyezséget jóváhagyta, ezért elsőrendű vádlottat 3 év börtönbüntetésre, és 3 év közügyektől eltiltásra, a másodrendű vádlottat 2 év börtönbüntetésre, 2 év közügyektől eltiltásra, 200.000,-Ft pénzbüntetésre ítélte. A bíróság az egyezségben írtakon túlmenően elsőrendű vádlottat 177.500,-Ft, míg másodrendű vádlottat 300.000,-Ft vagyonelkobzással is sújtotta, továbbá a tőlük lefoglalt kábítószert elkobozta.
A 2018. július 01. napjától hatályba lépett új büntetőeljárási törvény alapján, amennyiben a bíróság az egyezséget jóváhagyja, az ügyben nem tart tárgyalást, az ítéletet az ügyiratok alapján hozza meg, továbbá nincs helye fellebbezésnek a bűnösség megállapítása, a váddal egyezően megállapított tényállás és minősítés, a jóváhagyott egyezség alapján megállapított joghátrányokkal szemben.
A büntetőeljárási törvény leírt rendelkezése alapján, a vádlottakkal szemben meghozott ítélet a kihirdetését követően jogerőssé vált, ezért a letartóztatásban lévő elsőrendű vádlott az ítéletben kiszabott szabadságvesztés letöltését nyomban megkezdte.
A vádemelésről közzétett sajtóközlemény az alábbi helyen tekinthető meg:
http://ugyeszseg.hu/egyezseg-a-bunosseg-elismereserol-vademeles-fotoval/